钦定古今图书集成/理学汇编/文学典/第197卷 > 《题致仕武宾客嵩山旧隐诗序》前人
## 钦定古今图书集成/理学汇编/文学典/第197卷 > 《题致仕武宾客嵩山旧隐诗序》前人

宾客讳攸绪，则天皇后从侄也。天授中封安平郡王，
迁殿中监，出为扬州大督府长史。圣历中，弃官隐居
嵩山，避荣宠也。想其始来，扪危选胜，驾回裁基。钿走
伊波，控隐士饮牛之渚；螺排缑峤，对仙人驾鹤之峰。
移紫府之全模，写清都之胜概。王桃植砌，董杏栽坛，
帐合萝高，床平石古。飞流界练，贯幽响于风湍；曙景
张屏，挂清光于露壑。时或春花发尽，秋雨晴初，虚籁
调风，斜窗印月，吞露华兮漱烟液而乐天和，吟酒赋
兮唱《吟歌》焉知帝力。及龙图去吕，龟鼎还刘，中宗皇
帝方欲访道崑岩，鸣鸾茨岫，遥飞鹤版，亲授蒲轩，扣
蓬翟之荒扉；远征枚乘，扫皋夔之右席，强走严陵，莫
不黄屋翘襟，高霞叠梦。由是轻鸥出浦，明月离云。才
拜宸阶，旋登甲观。以公尝栖洞府，不喜尘机，虽当挂
佩垂绅，愈若投罗触罟。及飞章上阙，雪泣辞天，帐祖
席于青门，辖仙装于紫陌。乃知飞霜匝野，冰雀留不
死之蚕；烈日荧溟，珠岸有不枯之草。故能振清风于
戚里，飞逸驾于云逵。宜乎与禄产分镳，夷齐结辙。比
夫吞腥咽腐，怀禄偷“安者，不亦优乎？今则八桂森指，
五芝零落，立松崖而尽日，不见王孙；扫石壁以题诗，
别招逋客。岂无来哲，能绍元踪？聊剖短章，用旌高烈。”
时睿文英武明德至仁广孝皇帝御宇十二岁也。《龙
集》辛卯，律中林锺，十二月丙寅题。